Putin îl vizitează pe Lukașenko, după ce Rusia a început manevrele nucleare tactice cu Belarus
Data actualizării: Data publicării:
Preşedintele rus Vladimir Putin se deplasează joi într-o vizită oficială în Belarus, care va dura până vineri, după ce marţi au început manevrele nucleare tactice în Districtul militar Sud, la ordinul său, şi la care participă şi fosta republică sovietică, Belarus, principalul aliat în regiune.
La Minsk, Putin se va întâlni în cursul serii cu omologul său belarus Aleksandr Lukaşenko, dar partea oficială a vizitei este programată pentru vineri, a declarat purtătorul de cuvânt al Kremlinului, Dmitri Peskov, într-o conferinţă de presă, informează Agerpres.
Kremlinul a precizat că cei doi lideri vor discuta, la Palatul Independenţei din capitala belarusă, despre dezvoltarea parteneriatului strategic dintre cele două ţări, despre perspectivele integrării lor în cadrul Uniunii statale Rusia-Belarus, precum şi despre "problemele-cheie de pe agenda internaţională".
În afară de cooperarea bilaterală, Putin şi Lukaşenko vor aborda, de asemenea, consolidarea securităţii comune, situaţia din regiune şi reacţia comună la ameninţările reprezentate de NATO.
Aceasta este a doua vizită în străinătate a lui Putin, care a călătorit în China în mai, de când a fost învestit în funcţia de preşedinte pentru un al cincilea mandat de şase ani, la 7 mai.
Putin, care a dispus desfăşurarea acestor manevre în urmă cu zece zile ca răspuns la ceea ce el a spus că ar fi ameninţări din partea puterilor occidentale, a declarat că Lukaşenko i-a cerut insistent să participe la exerciţii.
Districtul militar Sud include pe lângă regiunile din sudul Federaţiei Ruse cele patru regiuni ucrainene anexate de Moscova în 2022 (Doneţk, Lugansk /est/, Herson şi Zaporojie/sud/) plus Crimeea, anexată în 2014.
Rusia a desfăşurat arme nucleare tactice în 2022 în ţara vecină, de unde Moscova a pătruns pe teritoriul ucrainean în luna februarie a aceluiaşi an în cadrul invaziei sale pe scară largă în Ucraina.
Lukaşenko susţine că un astfel de armament nuclear este pur defensiv şi reprezintă un factor de descurajare împotriva unei posibile agresiuni din partea NATO.
Cu toate acestea, Moscova a insistat asupra faptului că armamentul este rusesc şi poate fi folosit doar la ordinul direct al preşedintelui rus, comandantul suprem al forţelor armate.